Avainsanat

Tiivistelmä



Avainsanat

1. Jäsenyysvelvoitteiden noudattamatta jättämistä koskeva kanne – Oikeudenkäyntiä edeltävä menettely – Virallinen huomautus – Oikeudenkäynnin kohteen rajaaminen – Perusteltu lausunto – Väitteiden yksityiskohtainen esittäminen

(EY 226 artikla)

2. Jäsenyysvelvoitteiden noudattamatta jättämistä koskeva kanne – Unionin tuomioistuimen arviointi siitä, onko kanne perusteltu – Huomioon otettava tilanne – Tilanne perustellussa lausunnossa asetetun määräajan päättyessä

(EY 226 artiklan toinen kohta)

3. Pääomien vapaa liikkuvuus – Rajoitukset – Verolainsäädäntö

(EY 56 artikla; ETA-sopimuksen 40 artikla)

Tiivistelmä

1. Vaikka jäsenyysvelvoitteiden noudattamatta jättämistä koskevan oikeudenkäyntiä edeltävän menettelyn yhteydessä annetussa perustellussa lausunnossa on selitettävä johdonmukaisesti ja yksityiskohtaisesti ne syyt, joiden vuoksi komissio on vakuuttunut siitä, että kyseinen jäsenvaltio on jättänyt noudattamatta perustamissopimuksen mukaan sille kuuluvaa velvoitetta, viralliselle huomautukselle ei voida asettaa yhtä tiukkoja täsmällisyysvaatimuksia, koska se voi väistämättäkin olla vain alustava ja suppea esitys jäsenvaltiota vastaan esitetyistä väitteistä. Mikään ei siis estä komissiota esittämästä perustellussa lausunnossa yksityiskohtaisesti niitä väitteitä, joihin se on yleisluonteisemmin vedonnut virallisessa huomautuksessa.

(ks. 17 ja 20 kohta)

2. Arvioitaessa sitä, onko jäsenvaltio jättänyt noudattamatta jäsenyysvelvoitteitaan, on otettava huomioon jäsenvaltion tilanne sellaisena kuin se oli perustellussa lausunnossa asetetun määräajan päättyessä. Näin ollen jäsenyysvelvoitteiden noudattamatta jättämistä koskevalta kanteelta, joka liittyy verotuksellista korjausta koskevaan poikkeusjärjestelyyn, joka ei ole enää voimassa perustellun lausunnon mukaisena määräpäivänä mutta joka on saanut aikaan vaikutuksia vielä kyseisenä päivänä, joka on kanteen tutkittavaksi ottamisen arvioimisen kannalta merkityksellinen päivä, ei puutu kohdetta.

(ks. 31, 33, 34 ja 42 kohta)

3. Jäsenvaltio, joka säätää, että muualla kuin jäsenvaltion alueella sijainneiden varallisuuserien verotuksellista korjausta koskevan poikkeusjärjestelyn soveltamisen yhteydessä edullisempi verokohtelu myönnetään ainoastaan kyseisen valtion liikkeeseen laskemille velkakirjoille, ei noudata EY 56 artiklan ja Euroopan talousalueesta (ETA) tehdyn sopimuksen 40 artiklan mukaisia velvoitteitaan.

Vaikka veropetosten estämisen ja veron kiertämisen torjunnan tavoitteet voivat oikeuttaa pääomien vapaan liikkuvuuden rajoituksen, tällä rajoituksella on kuitenkin voitava taata kyseisten tavoitteiden toteutuminen, eikä sillä saada ylittää sitä, mikä on tarpeen näiden tavoitteiden saavuttamiseksi.

Järjestelmä, jossa kohdellaan eri tavalla kyseisen jäsenvaltion ja muiden jäsenvaltioiden liikkeeseen laskemia velkakirjoja, ei täytä näitä vaatimuksia. Erisuuruista verokantaa ei myöskään voida oikeuttaa taloudelliseen tavoitteeseen eli kyseisen jäsenvaltion menetettyjen verotulojen korvaamiseen pyrkimisellä. Pelkästään taloudellisella tavoitteella ei voida oikeuttaa perustamissopimuksessa taattujen perusvapauksien rajoitusta.

(ks. 60–62, 64, 65 ja 70 kohta sekä tuomiolauselma)